อลิอันซ์ทุ่มงบโฆษณา100ล.เน้นชื่อบริการ
อลิอันซ์ อยุธยา ทุ่มงบกว่า 100 ล้านบาท เปิดตัวหนังโฆษณาใหม่ 5 เรื่องรวด ในรอบ 3 ปี
23 ส.ค. 2555

อลิอันซ์ อยุธยา ทุ่มงบกว่า 100 ล้านบาท เปิดตัวหนังโฆษณาใหม่ 5 เรื่องรวด ในรอบ 3 ปี
น.ส.พัชรา ทวีชัยวัฒนะ รองกรรมการผู้จัดการใหญ่ ฝ่ายบริหารการตลาดและสื่อสารองค์กร บริษัท อลิอันซ์ อยุธยา ประกันชีวิต (AZAY) เปิดเผยว่า บริษัทถือโอกาสที่เปลี่ยนชื่อจากบริษัท อยุธยา อลิอันซ์ ซี.พี. ประกันชีวิต ออกหนังโฆษณาใหม่ 5 เรื่อง ในรอบ 3 ปี วงเงินในการสร้างและโฆษณาช่วงที่ดีที่สุดของแต่ละช่องทีวี หรือไพรม์ไทม์ มูลค่ากว่า 100 ล้านบาท เริ่มตั้งแต่วันที่ 21 ส.ค.ที่ผ่านมา
สำหรับภาพยนตร์ 5 เรื่องนี้จะทำการโฆษณาไปจนถึงสิ้นปี เพราะจะใช้กลยุทธ์การสื่อสารการตลาดแบบครบวงจรผ่านทุกช่องทาง ทั้งโทรทัศน์ วิทยุ สื่อสิ่งพิมพ์ รวมถึงโซเชียลเน็ตเวิร์ก ที่กำลังเป็นที่นิยม จะทำให้ชื่อของบริษัทเป็นที่รู้จักของลูกค้าที่มีประมาณ 1.2 ล้านคนทั่วประเทศ และประชาชนทั่วประเทศ รวมถึงบริการที่ประทับใจลูกค้า ได้ถูกนำมาสร้างเป็นหนังโฆษณาเพื่อตอกย้ำถึงการดูแลเอาใจใส่ลูกค้า
“3 ปีที่ผ่านมา เราไม่มีหนังโฆษณาออกมาเลย จึงถือโอกาสช่วงที่มีการเปลี่ยนแปลงชื่อใหม่ทำโฆษณาออกมาเพื่อสื่อสารแบรนด์ใหม่ และบริการที่สร้างความประทับใจ เช่น ศูนย์บริการ 24 ชั่วโมง การรักษาพยาบาลแบบไม่ต้องสำรองจ่าย การกู้เงินฉุกเฉินจากกรมธรรม์ และการช่วยเหลือทางการแพทย์ตลอดคืน” น.ส.พัชรา กล่าว